
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 25 noiembrie 2014
Nr.4C-9/214
RAPORT

asupra propunerii legislative pentru modificarea şi completarea Legii nr.69/2000 a educaţiei fizice şi sportului
(Plx. 490/2014)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 490 din 8 octombrie 2014, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii nr.69/2000 a educaţiei fizice şi sportului (Plx. 490/2014)

Pentru întocmirea raportului, Comisia a analizat avizul primit de la Comisia pentru buget, finanţe şi bănci, avizul Consiliului Legislativ, avizul Consiliului Economic şi Social, precum şi Punctul de vedere al Guvernului.

Propunerea legislativă are ca obiect de reglementare completarea Legii educaţiei fizice şi sportului nr.69/2000, cu modificările şi completările ulterioare, prin inserarea unui nou articol, art.641, ce urmează a reglementa recompensarea cu rentă viageră şi a sportivilor care se clasează pe locurile patru, cinci şi şase la probele din cadrul jocurilor olimpice, precum şi a celor care obţin medalie de argint sau bronz sau se clasează pe locurile patru, cinci şi şase la probele olimpice din cadrul campionatelor mondiale şi europene de seniori. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 de deputaţi, din totalul de 26 de membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Florin Puşcău - secretar general în cadrul Ministerului Tineretului şi Sportului.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.
Senatul a respins propunerea legislativă în şedinţa din 01 octombrie 2014.

În urma dezbaterii, în şedinţa din 25 noiembrie 2014, Comisia a propus, cu 12 voturi pentru respingere şi 8 voturi împotriva respingerii, respingerea proiectului de lege, din următoarele motive:
- adoptarea unor asemenea modificări la prevederile Legii nr. 69/2000 a educaţiei fizice şi sportului, cu modificările şi completările ulterioare, ar produce majorare a cheltuielilor bugetare, care nu pot fi susţinute în această perioadă de către bugetul de stat;

- o reglementare de tipul celei prezente vine în contradicţie cu spiritul competiţional, astfel de recompense fiind firesc a fi acordate doar performerilor clasaţi pe unul dintre primele trei locuri la competiţiile sportive olimpice, mondiale sau europene;

-  iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.
PREŞEDINTE 



                    



SECRETAR

                       Nicu MARCU                                                                                             Victor CRISTEA

